
๏ ฟ้ามิได้อยู่ไกลเกินไปถึง
มิได้ขึงเกินเอื้อมเงื้อมหัตถา
ที่แท้อยู่แสนใกล้ในอุรา
ที่ที่ตาเนื้อจ้องมองข้ามเกิน

๏ ฟ้ามิได้อยู่หน้าสายตาจ้อง
มิอาจมองดาวจันทร์ตะวันเหิน
ฟ้าคือความยิ่งใหญ่เป้าหมายเดิน
เป็นที่สุดจำเริญแห่งดวงใจ

๏ ฟ้าคือความสว่างสิ้นลางสลัว
ฟ้าคือแกร่งสิ้นกลัวทุกสมัย
ฟ้าคือความอบอุ่นละมุนละไม
ฟ้าคือผ่องใสสงบเย็น

๏ หากฟ้าเป็นคำนามที่ล้ำเลิศ
ฟ้าจึงควรประเสริฐสุดตาเห็น
ฟ้าต้องยิ่งกว่าตะวันพระจันทร์เพ็ญ
ฟ้าต้องไร้ทุกข์เข็ญทุกกรณี

๏ คำว่าฟ้าจึงแทนแดนสงบ
แดนสุดภพสิ้นชาติสิ้นศักดิ์ศรี
สิ้นซากเดนเบญจขันธ์ปั้นชีวี
สิ้นชั่วดีบาปบุญหนุนเกิดตาย

๏ สมมตินามฟ้าศัพท์นับความเลิศ
มุ่งประเสริฐสูงสุดวิมุตติหมาย
หลับตาซิเพ่งหาแสงฟ้าพราย
ฟ้าจะฉายแสงวิเศษกว่าเพชรงาม ๚๛

